**РЕШЕНИЕ № ВР-8-П/2023 г.**

За инвестиционно предложение (ИП) „Обособяване на площадка за изкупуване, съхранение и разкомплектоване на излезли от употреба моторни превозни средства“, в поземлен имот № 12259.727.17, местност „Гладно поле“, гр. Враца, област Враца*,* е подадено уведомление от Калин Николов – управител на „КАР ПАРТС-73“ ЕООД, гр. Враца, входирано в Регионална инспекция по околната среда и водите (РИОСВ) - Враца с вх. № ОВОС-ЕО-375/13.10.2022 г., съгласно изискванията на чл. 4 от *Наредбата за условията и реда за извършване на оценка на въздействието върху околната среда* (*Наредбата за ОВОС*).

Инвестиционното предложение е подложено на приложимата процедура по глава шеста от *Закона за опазване на околната среда* (*ЗООС*, обн. ДВ бр. 91/2002г. с изм. и доп.), чл. 31 от *Закона за биологичното разнообразие* (*ЗБР*, обн. ДВ бр.77/2002г. с изм. и доп.) и поднормативната уредба към тях.

ИП предвижда обособяване на площадка за извършване на дейности по изкупуване, съхранение и разкомплектоване на излезли от употреба моторни превозни средства с цел извършване на търговска дейност с части втора употреба. Площадката ще бъде организирана по следния начин: административна сграда, площадка за събиране и съхранение на приетите ИУМПС, зона за разкомплектоване на ИУМПС, зони за съхранение на авточасти втора употреба. Посочените зони ще бъдат обозначени с указателни табели. Предвижда се и извършване на търговска дейност, с автомобили внос от държави от ЕС. Поземления имот е ограден и покрит с настилка от трошен камък. Не е необходимо изграждане на нова техническа инфраструктура. Не се предвиждат строителни и изкопни дейности, както и използване на взрив.

Съгласно изискванията на чл. 95, ал. 1 от *Закона за опазване на околната среда* (ЗООС) и чл. 4, ал. 2 от *Наредбата за ОВОС,* ИП е обявено на интернет страницата на инспекцията. С писмо изх. № ОВОС- ЕО-375-(1)/14.10.2022 г. на РИОСВ – Враца за ИП е уведомен кметът на община Враца. Възложителят е изпълнил задължението си, като самостоятелно е уведомил заинтересованото население чрез поставяне на информацията на входа на имота.

При извършена проверка в РИОСВ - Враца, относно местоположението на ИП в портала за ел. услуги на АГКК - КАИС (Кадастрално-административна информационна система), се установи, че ПИ с № 12259.727.17 не се идентифицира и към настоящия момент имот с този идентификатор не съществува, поради което от възложителя е изискана допълнителна информация.

С писмо на РИОСВ – Враца с изх. № ОВОС–ЕО-375-(2)/14.10.2022 г., уведомлението за инвестиционно намерение и изпратено до Басейнова дирекция „Дунавски район“ (БДДР) за становище, относно допустимостта на ИП спрямо разполагане на площадки за третиране на отпадъци на територията на пояс І на санитарно-охранителни зони на водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични питейни и хигиенни нужди.

С писмо с изх. № ПУ-01-796-(1)/25.10.2022 г. на БДДР е изискана допълнителна информация от възложителя за представяне на коректен кадастрален номер, географски координати или правоъгълни проекционни UTM координати в 35 зона в БГС2005 на имота, с цел идентифициране на местоположението на ИП/площадката за извършване на планираните дейности. С писмо с изх. № ОВОС-ЕО-375-(5)/31.10.2022 г. от възложителя е изискано предоставяне на горепосочената допълнителна информация.

С писмо с вх. № ОВОС-ЕО-375-(6)/20.09.2023 г. г-н Калин Николов, управител на „КАР ПАРТС-73“ ЕООД, гр. Враца, е заявил желание за прекратяване на процедурата, стартирала с подаденото с вх. № ОВОС-ЕО-375/13.10.2022 г. уведомление за ИП „Обособяване на площадка за изкупуване, съхранение и разкомплектоване на излезли от употреба моторни превозни средства“, в поземлен имот № 12259.727.17, местност „Гладно поле“, гр. Враца, област Враца.

Заявеното с писмото би могло да се разглежда единствено като желание от страната, по чиято инициатива е започнало административното производство, то да бъде прекратено.

Въз основа на изложените по-горе фактически обстоятелства, на основание чл. 56, ал. 1, от Административнопроцесуалния кодекс и чл. 2а, ал. 1, и ал. 3 от Наредбата за ОВОС

**РЕШИХ:**

**Прекратявам** процедурата по реда на глава шеста от *Закона за опазване на околната среда*, в т. ч. и съвместената процедурата по чл. 31 от *Закона за биологичното разнообразие*, започнала с внесено от „КАР ПАРТС-73“ ЕООД, гр. Враца уведомление за инвестиционно предложение за „Обособяване на площадка за изкупуване, съхранение и разкомплектоване на излезли от употреба моторни превозни средства“, в поземлен имот № 12259.727.17, местност „Гладно поле“, гр. Враца, област Враца, постъпило в Регионална инспекция по околната среда и водите - Враца с вх. № ОВОС-ЕО-375/13.10.2022 г.

*Решението може да бъде обжалвано по реда на Административнопроцесуалния кодекс чрез РИОСВ - Враца пред Министъра на околната среда и водите и/или пред съответния Административен съд по реда на чл.133 от АПК в 14 дневен срок от съобщаването му на заинтересованите лица.*

*Решението не отменя правата на възложителя за иницииране на нова процедура по реда нормативната уредба по околна среда.*

**Дата: 27.09.2023** г.

